ብሪታንያ በኢትዮጵያ እየታየ ያለውን ለውጥና ብሔራዊ መግባባት እንደምትደግፍ ጠቅላይ ሚኒስትር ቴሬዛ ሜይ ገለጹ
የእንግሊዟ ጠቅላይ ሚኒስትር ቴሬዛ ሜይ ሀገራቸው በኢትዮጵያ እየታየ ያለውን ለውጥና ብሔራዊ መግባባት እንደምትደግፍ ገልጸዋል፡፡ጠቅላይ ሚኒስትር ቴሬዛ ሜይ ከዶክተር አብይ አህመድ ጋር የስልክ ውይይት አድርገዋል፡፡የጠቅላይ ሚኒስትሯ ቃል አቀባይ እንዳሉት በውይይታቸው አቶ አንዳርጋቸው ጽጌን ጨምሮ ሌሎች እስረኞች በምህረትና ይቅርታ መለቀቃቸውን ጠቅላይ ሚኒስትሯ አድንቀዋል፡፡እንግሊዝ ትምህርትን ለማጎልበት፣ ኢኮኖሚያዊ ለውጡን ለማፋጠን፣ ኢንዱስትሪውን ለማስፋፋት፣ የሙስና ትግሉን ለማጠናከርና የስራ ፈጠራን ለማበረታታት ድጋፍ በምታደርግባቸው ሁኔታዎችና በሌሎች የልማት ድጋፎች ዙሪያ መወያየታቸውም ተገልጿል፡፡ሁለቱ ሀገራት የንግድ ግንኙነታቸውን የበለጠ ማጠናከርና የኢትዮጵያን የልማት አጀንዳ ለማሳካት  በተለይ በመሰረተልማትና በፋይናንስ ዘርፍ ብሪታኒያ  ያላትን ሙያዊ ድጋፍ በምታበረክትበት ሁኔታ ላይ መወያየታቸውንም ስታንዳርድ አስነብቧል።